**Watan**

Aý, Gün bolup lowurdaýar, bezeg Dünýä kartasynda,

Beýik şöhraty görünýär şu gününde, ertesinde,

Tanymaldyr bedew aty, nebit-gazy, pagtasy-da,

Rowaçlanýar Watanmyzyň belentden-belent işleri.

Arkadaga alkyş aýdýar döwrüň bagtyýar ýaşlary.

Gözelleri sypaýydyr, är ýigitleň ar-namysy,

“Zülpüň” tarypyn ýetirlen molla Keminäň namasy,

Edep-terbiýä ýugrupdyr garry enedir-mamasy,

Türkmen gelin-gyzlarynyň näzikligi, görki Watan.

Watanlaryň içinde sen,

sen iň beýgi,

berki Watan!

Buýsanar bedew atyna gapysynda kişňäninde,

Myhmanyna hormaty bar giň töründe düşläninde,

Ölenin ýeg görer topragyn bir pursat taşlanyndan.

Mertlik bolar soňky demde ýatyrkaň-da diýseň “Watan!”

Şondan özge mertlik barmy kim görüpdir hem-de haçan?!

Üstünligi hemra edip, maksat goýup geljegine,

Milli haly sugatyň hem aýan Dünýäň künjegine,

Eziz Watan sähralaryň ylham geçen-geljegime,

Ornuň seniň – başda täjim, gujur hem gaýratym Watan,

Seniň bilen öňe barýan, sen dälmi şöhratym Watan!

**\*\*\***

Sähra, düzleň gözel, gör nähili keşp,

Waspyn ýetiriber goşgular goşup.

Ýapraklaryň şemal bilen birleşip,

Çalýan ajap sazlaryna guwanýan

Tolkun sen, tolkun sen goja Hazarym,

Şanyňa ýazdylar, menem ýazaryn.

Dilinde senasy Gurbannazaryň,

Ak durnaly güýzlerine guwanýan.

Egnine bezegdir elwan keteni,

Är dek durup gorapdyrlar Watany,

Nusga alyp bu gün Burla Hatyny,

Kemal tapjak gyzlaryňa guwanýan.

Döwletimiz bäş müň ýyllyk ykbally,

Namart bolup gözde ýaşyn sykmandy,

Döwran geldi, döwür beýik ahwally,

Peder basan yzlaryňa guwanýan.

Bahar gelýär, serhoş edýär huşlary,

Şatlandyrýar ähli deňi-duşlary,

Joşa salýar bu gün saýrak guşlary,

Yşkdan doly ýazlaryma guwanýan.

Taryhyňa, mirasyňa, diliňe,

Mertebäňe, gadym eziz ýoluňa,

Parasatly, zandy halal iliňe,

Arkadagly ezizlerňe guwanýan.

**Watan**

Topragyň bar keramatly, keremli,

Sähralaň bar keýik, umga, jerenli,

Ak şäheriň goýny bagy-eremli,

Sözlän sözüm, gara gözümsiň Watan.

Seniň waspyň ýetiripdir ezizler,

Gijeleň şuglaly, gözel gündizler,

Asmanyň bezegi Aý, Gün, Ýyldyzlar,

Zeminiň bezegi özüňsiň Watan.

Goldaw berýäň il bähbitli işime,

Altyn täçsiň her türkmeniň başyna,

Çyplaň geýnip üşan çagym gyşyna,

Ýanyp duran gyzgyn közümsiň Watan.

Gudratlydyr gopuz, dutar, gyjagyň,

Myhman kabul edýär mydam gujagyň,

Naz-nygmatdan dolup dursun saçagyň

Bereketli altyn güýzümsiň Watan.

Paýtagtyň bar Dünýä onuň höwesi,

Ak ýollaryň diňe bagtyň güwäsi,

Lezzeti aýratyn goýnuň howasy,

Kalbymdaky bahar-ýazymsyň Watan.

**Aşgabat**

Şa ýollarňa bezeg berýär yşyklar,

Gujagyňa görk-görmekdir aşyklar,

Syratlydyr ak mermerli köşkler,

Sensiň nepisligiň öýi Aşgabat.

Deňsiz-taýsyz paýtagtsyň dünýäde,

Ak binalaň bir-birinden zyýada.

Sen jennetmi, jennet senmi birbada,

Zeminiň ajaýyp Aýy Aşgabat.

Erkanalyk alamaty tugunda,

Mylaýymlyk duýulyp dur nurunda,

Watan keramatly seniň baryňda,

Berkarar döwletiň roýy Aşgabat.

Aşgabadym Aziýanyň merjeni,

Şöhratlydyr şu güni hem geljegi,

Watan Gahrymany Watan Geregi,

Arkadagyň şaserpaýy Aşgabat.

\*\*\*

Artykmaç söz sözläňok,

Saňa sorag bermesem

Maňa kän bakýaň diýip,

Gaty görüp ýörme sen.

Syrym ýok senden gizlin,

Syrly söze garaşma.

Juda artyk bolanda,

Gadyrsyz näz-kereşme.

Bolmasamam Mežnun deý,

Giň çöllerde ykmanda.

Yşk dünýäňden terk etme,

Sada aşyk hökmünde.

Ýolumyz bagta tarap,

Dep etmek aýralygy.

Çyn bagta ýetmek üçin,

Ugrunda gaýnamaly.

Eger ters gelse ýollar,

Aljyrama darygyp.

Edenne şükür etseň,

Gitmez dünýäň daralyp.

Yşgyň jebrin çekdirip,

Gidip barýaň nirä sen?

Dolanarmyň yzyňa,

Ýekelikden iräýseň?!

**Mekdep ýyllarynyň ýatlamasy**

Arkamyza asardyk-da goşumyz,

Mekdep sary gatnardyk bir ýodadan.

Diňe okuw okamaly diýseler,

Ýedä çenli çykman gezdik kadadan.

Sekizinji synpda kada bozuldy,

Duýdansyzja heser indi bir ýerden.

Sen gorandyň diňe okuw diýdiň-de,

Men goranyp bilmän gezdim heserden.

Ýaryşyp okadyk seň bilen bile,

Söýgim üçin seň öňüňe geçmedim.

Gündeligim bäşliklerden dolsa-da,

Sen gözümi ikilikden açmadyň.

Ýyllar geçdi uly toýda sataşdyň,

Minnetdar göründiň goja durmuşa.

Öýmäniň astyna bukulan söýgim,

Nirede bolsaňam bagtly ýaşa.

Bäşlikçi synpdaşym menden uýalma,

Ikilikleň üçin ýazgarman seni.

Seret gündeligmiň sahypalarna,

Durmuş bäşliklerden doldurýar ony.

**Goşgularym ýaşadar**

Goý aglak diýsinler söýgiň öňünde,

Ýa emelsiz, başarnyksyz diýleýin.

Ajaldan dynsa bor bir ölüm bilen,

Emma sensizlikden nädip dynaýyn.

Sensizligi oýa getirmegem kyn,

Iň bolmanda sowgat et-de ölüm ber.

Yşk hanjarnyň awusyna dözerin,

Sebäp bolman döremeýär ölümler.

...Ölsem söýýän diýip gözýaşyň bilen,

Mazarymyň üstündäki daşa ýaz.

Men ýogalsam meni, ýerimi tutjak,

Goşgularym söýýän diýip ýaşadar.

**Öwrenişmek**

Men saňa şeýle bir öwrenşipdirin,

Aramyzda asla ýok ýaly perde.

Seniň özge gyzdan üýtgeşikligiň,

Goýduň söýgi atly aýrylmaz derde.

Men saňa şeýle bir öwrenşipdirin,

Indi taşlap gitmegiňe garşy men.

Arşdan inip ýaňagyňdan öpeýin,

Bahar günleriniň aşyk ýagşy men.

Men saňa şeýle bir öwrenşipdirin,

Aýdyp berip pynhan saklan syrlarmy.

Iki ýeke ters aýdylan söz üçin,

Heý-de, aşygyňdan gaty görlermi.

Ynan, seniň sesiň eştmedik günüm,

Idegsiz aýna deý pytrap döwülýan.

Men saňa şeýle bir öwrenşipdirin,

Men müjewür, sen mukaddes öwlüýäm.

**Unutman**

Bir düşündir gözden ýaşlaryň goýup,

Alasarmyk düýşden aýňalar ýaly.

Tötänlikde duşuşmandyk ahbetin,

Senden tötänleýin aýrylar ýaly.

Unut diýýäň undulmajak söýgini,

Özüň bolsa gitjek bolýaň alňasap.

Aýt ahyry sowadymy gujagym,

Özge gujak sary barýaň ýol ýasap.

Maňa unut diýýän senli günleri,

Ýüzüň sowup, gaşyň çytyp, ýaýdanman.

Ýap-ýaňydy soňky sapakdan çykyp,

Söýýän diýip dyza çöküp aýdanmam.

Nädip onsaň unutmaly geçeni,

Baş harpyndan başlap şu güne çenli.

Seň bilen başlapdym söýgümiň başyn,

Soňky nokady hem goýaryn senli.

**Sen bagtly bolardan juda eýjejik,**

**Sen bagtly bolardan juda owadan...**

**N. Rejepow**

Sen taryp ederden juda eýjejik,

Seni gorap ýygnap goýmaly mäkäm.

Şonda jahyl gözleň her garaýşyndan,

Meniň gysganýanym aňlamazmykaň.

Sen gereginden artyk diýseň enaýy,

Elhepus! Güllere aňry dur diýýäň.

Söz bilen waspyňy keşdelemänkäm,

Saňa hyrydarlar köpelýär eýýäm.

Ýöreýşiňden aljyraýar goja Ýer,

Näz edip mydama ýöräý şoň ýaly.

Hyrydar muşdakdan özüňi gora,

Sen özüňi menden goraýşyň ýaly.

**Gyz göwni we gülüň ömri**

Köçeden barýardy iki ýaş juwan,

Bezeg berip çola ýoluň ugruna.

Gören ýaşlar özün ýada salýarlar.

Garrylar dolanýar ýaşlyk döwrüne.

Ýoluň gyrasynda ösen bir güli,

Synlady ýaş ýigit, gopardy düýpden.

Ýogsa çagajykka ejesi pahyr,

“Onda jan bar, ýolma güli” diýipdem.

Bagyndan zor bilen ýolnan şol gülden,

Birküç gezek yz-yzyna ysgaldy.

Bir magşugyň tekepbirje göwni üçin,

Günäsizje gülüň ömri gysgaldy.

Bu ne işdir ömri soldy bir gülüň,

Ýok edildi tebigatyň ýüregi.

Tebigata şek ýetiren ynsanyň,

Bu durmuşda gowluk görmez garagy.

**Şol pursat**

Howa-da açyldy şol pursatdan soň,

Göwnüňe bolmasa giňedi älem.

Gaýtalanmaz beýle pursat hiç haçan,

Şol pursada düşse sagalar dälem.

Pikirlem dil açdy şol pursatdan soň,

Şol pursada “Berekellla” diýmeli.

Ajy söz eştse-de ýygrylmaz göwnüm,

Bolmaz indi adamlardan kineli.

Şo pursat döremez indi hiç haçan,

Sol purady bermez şeraply käse.

Meni ýene bir gez Dünýä getirdi,

Duýdansyz gowşurlan ilkinji posa.

**Ejeme**

Ýene işläp ýörsüň her günki ýaly,

Hysyrdysy ýetik “Köne külbede”

Jepa çekip, ýogumyzdan bar edip,

Öňem sendiň şol külbäni gülleden.

Otur hany, dem-dynjyňy al, eje,

Gözüňde bar ýadawlykdan alamat.

Dert-alada seň başyňdan aýrylyp,

Mydam ojagymyz bolsun salamat.

Kötel ýollaň agyrlygny öwredip,

Getirerdiň mysal baryn tymsalda.

Seniň şol mähirli öwütleriňi,

Berip bilmez başga hiç bir ynsan-da.

Tanyş bolsaň dost bolan pikrim bilen,

Guwanarsyň ogluň tutjak tutumna.

Beren ak süýdüňi haklaryn, eje,

Ak ýürekden hyzmat edip Watanma.

**Seniň ýylgyrşyň**

Sen şeýle bir ajap ýylgyrýaň welin,

Sumat bolýar mende gaýgy-alada.

Begenjimden aýdym aýdyp hiňlenýän,

Begenjimden sygamok kä ýola-da.

Sen şeýle bir täsin ýylgyrýaň welin,

Artýar saňa bolan duýgyma ynam.

Çekinýän bu sözi saňa diýmäge,

Goşgymda bir beýan edeýin sonam.

Sen şeýle bir ajap ýylgyrýaň welin,

Joralaryň saňa meňzejek bolýar.

Saçlaryň şemala ýaglyk deý towsup,

Inçe bile düşüp deň seçek bolýar.

**Talyplyk ýyllarym**

Talyplyk ýyllarym iň oňat ýyllar,

Bu ýyllara mähir inäýen ýaly.

Talyplyk ýyllary saýrapdy diller,

Suhangöý şahyra dönäýen ýaly.

Talyplyk ýyllarym ikilik alyp,

Sapagymy özleşdiren ýyllarym.

Ýuwan dörän goşgularmyň üstüne

Ussatlara duz goşduran ýyllarym.

Talyplyk ýyllary mekdebe gatnap,

Tejribeden kowlup gören ýyllarym.

Edebiýata hem-de türkmen diline,

Çyn ýürekden göwün beren ýyllarym.

Talyplyk ýyllarym söýgi ýyllarym,

Bilýändirler yşgyň güýjündäkiler.

(Talyplyk ýyllary käbirlermize

Leksiýadaky ogryn-ogryn ukular).

Talyplyk ýyllarym taryh durşuna,

Ýatlanyp ýörülse ýitmejek ýaly.

Talyplyk ýyllarny tamamlasak-da,

Ýüregmizden asla gitmejek ýaly.

**\*\*\***

Bolup ýörşüm geň görme,

Bolşum şeýle arzyman.

Sen maňa düşünersiň,

Düşünersiň bir zaman.

Gynandyrmak islämok,

Ýöne düşünseň bolýa.

Çig üzümiň tagamy,

Diňe bişensoň bolýa.

Sabyrly bol, az salym,

Daşda bolup geplerden.

Meni bolsa gabanma

Galam bilen depderden.

Gabanma sen mähriban,

Ýakma meni beýdibem.

Seni söýşüm dek söýýän

Ýazýan her bir beýdimem.

Bolup ýörşüm geň görme,

Geň görme sen arzyman.

Sen maňa düşünersiň,

Şahyr bolsam bir zaman.

**\*\*\***

Okeanlar owadan, parahat emma,

Gark bolan gämini bukýar okeanlar.

Gerek wagty goldap kömek berenleň,

Ýylgyryp arkaňdan pyçak sokýarlar.

Bukulýarlar, gizleýärler pyçagny,

Adamzadyň el hünäri geýmine.

Maýmyndan adamlar döremändirler,

Käbir adam öwrülipdir maýmyna.

**Saňa arzuwym**

Gündiz ýagtylyk ýaýrap,

Tüm gijede yş bolsun.

Baharda bilbil saýrap,

Garga gelse gyş bolsun.

Ýoluň baglap dursa tüsse,

Goýma özüň asla pesde,

Gaýta daýan müň bir esse,

Tutan işiň hoş bolsun.

Müzzerme hiç, gaýta daýan,

Diňe ýagşy dosta söýen,

Ýetirende saňa zyýan,

Duşman işi paş bolsun.

Ak bolsun basan ýoluň,

Päk bolsun seniň päliň,

Düýşde gören hyýalyň,

Süýjileri huş bolsun.

Güllerdenem artyk gülle,

Ýagşylykda ýaşa dilde,

Pytrap gitjek kesek däl-de,

Ýaşaň ömrüň daş bolsun.

**“Aýdasym gelýär”**

Barmak howatyrly seniň ýanyňa,

Agalaryň howp saljaklar janyňa.

Saz döredip, aýdym aýtsam şanyňa,

Üýşüşip joralaň üstümden gülýär.

Saňa bir zerur söz aýdasym gelýär.

Arzuw edýän çaý-nahary iýemde,

Gelin bolup taýýarlasaň öýümde,

“Görmesem tapamok karar” diýemde,

“Menem” diýen sözüň bagrymy dilýär.

Saňa bir wajyp söz aýdasym gelýär.

Baş arzuwym seni geçirsem dula,

Gara göz, inçe bil, eýjejik läle.

Saňa golaý durup dönemde lala,

Öz etimi özüm tüýdesim gelýär.

Saňa bir wajyp söz aýdasym gelýär.

Köçäňizde garawul men hem sakçy,

Geçmez saňa hyrydar bir garakçy.

Howlyňyzda hem gazçy men, hem tokçy

Muny seniň ähli goňşulaň bilýär.

Saňa bir wajyp söz aýdasym gelýär,

“Seni söýýän” diýip aýdasym gelýär.

12.11.2022

**Nowgül**

Toprakdanmy ýa otdanmydy aslyň,

Görküň bilen basyp barýaň howy gül.

Gözellikde senden gözeller asgyn,

Nowgül! Nowgül! Sen zyba gül, gowy gül.

Ýylgyrşyňda tebigatyň ýazy bar,

Kereşmäňde gözelleriň näzi bar.

Aşyk bolan seni aýar, arzylar,

Nowgül! Nowgül! Sen zyba gül, gowy gül.

Jemalyňa garap duran birsellem,

Halas bolar dertden, agyr keselden.

Dillensene, özüň barada dillen,

Nowgül! Nowgül! Sen zyba gül, gowy gül.

Galkan ýasap arzuwlaryň perinden,

Goran dünýäň görünmeýän şerinden.

Gel söhbet edeli, sözle şirinden,

Nowgül! Nowgül! Sen zyba gül, gowy gül.

**\*\*\***

Juwanlykda söýgi bolup bakan gyz,

Arzuwymdyň ahmyryma öwrüldiň.

Gara gözden ajy ýaşlar akan gyz,

Hoşlaşdyň sen meni söýen döwrüňden.

Bahar maňa, ýazdy maňa her günüm,

Buşlardy geljegňi ýüregmiň urşy.

“Ejem maňa ýakyn” diýipdiň gülüm,

Sen ýakynyň meniň söýgüme garşy.

Eglenipdir gapyňyzda birsalym,

Maňa ýatlaň seni soran yzlary...

Duýupdyr bir zady juwan gursagym,

Alnypdyr özgäniň ýyly sözleri.

Şemala tozady arzuw-hyýallar,

Hesret gaýdy bagtymyzyň üstünde.

Aýralyga eltdi soňunda ýollar,

Bu gün hasrat päk söýgüniň kastynda.

Gamgyn halda gözlerini ýaş eden

Ilki söýgim sary öýmäň galgaýar.

Näziklige nusga bolan gül beden,

Seret asman söýgümize aglaýar.

**“Ajy gün”**

**(Atamyň aradan çykan güni dörän setirler)**

Gaýalar inen dek boldy üstüme,

Şol ajy gün, şol sagatlar içinde.

Atam jany ajal aldy dessine,

Şol agyr gün, şol sagatlar içinde.

Garaşmadyk beýle ýowuz pursada,

Bir hepdelik ajal duzak gursa-da.

Ogul-gyzyň galdy agyr gussada,

Şol agyr gün, şol sagatlar içinde.

Sen gerekdiň öwüt-ündew bermäge,

Sen gerekdiň çowluk-ýuwluk görmäge,

Emma ajal geldi oýnun gurmaga,

Şol agyr gün, şol sagatlar içinde.

Ýetmiň iki entek az dälmi ýaşyň,

Belent bolmalydy ýaşuly başyň.

Hiç saklap bilmeýän gözdäki ýaşym,

Şol agyr gün, şol sagatlar içinde.

Sen iliň ýaşulsy, iliň gojasy,

Gideniňde ýas baglady nijesi,

Baky ýere girdiň anna gijesi,

Şol agyr gün, şol sagatlar içinde.

Gözýaşa gark boldy tutuş bir oba,

Kime atadyň sen, kimlere baba,

Pelegiň oýny bu, eý, toba, toba,

Şol agyr gün, şol sagatlar içinde.

Özüni tanatdy päk işde ynsan,

Ýatdan çykarmyka perişde ynsan?!

Uçup gitdi baky behişde ynsan,

Şol agyr gün, şol sagatlar içinde.

Tümde goýdy pelek günüň öýlesin,

Alla bendesine saglyk paýlasyn.

Ýetmiş iki ýaşy ýaşan jan atam,

Hudaýym jaýyňy jennet eýlesin.

29.03.2017ý

**Gaban meni**

Men saňa asyl-ha gabanma diýmen,

Gaban meni bildirmede her kese.

Dönermi heý bu ýüregim ýürekden

Gulluk edip ýörkä aşyk nerkese.

Bilegimden çala çümmüklän bolup,

Gaban meni bildirmede birjikde.

Söýgüsin bir adam gabanmaz, ol hem

Söýgüden sowaşyp kalby kirjikse.

Gaban meni, käte bolsa maňa-da

Gabanmaga az-owlajyk maý berseň.

Ýöne nädip gabanjagmy bilemok,

“Seni söýýän” diýip gülüp goýberseň.

15.01.2021

**Nury Hudaýgulyýewe**

Çal bulut depäňde mekan tutupdyr,

Ýyllar üýtgetmändir mahmal sesiňi.

Köplenç söýgi hakda aýdym aýdýarsyň,

Sen näme aşyklaň serkerdesimi?!

Başyň göge tutup aýralyk hakda

Aýtdyň “Ykbalyňdan” gamlyja dessan.

Heniz gözün ýaşlamadyklara hem

Erksiz täsir etdi naýynjar gussaň.

“Gyrmyldan gyr aşar” diýenleri-dä,

Mertebäň gyr-a däl dagdan aşypdyr.

Seniň sungatyňdan baha kesýänler,

Hem saňa hem sungatyňa aşykdyr.

**\*\*\***

Agladyň söýgüden utulyp sessiz,

Ajy gözýaşyňy süpürdi ýeller.

Düýn dälmidi ajal bilen ýüzleşip,

“Söýýän” diýip getireniň deliller.

Agladyň yürekden kürtä bukulyp,

Ýere zaryn damja gaçdy niçeler.

Aramyza atanagy çekdiler,

Söýgä düşünmedik bolýan ejeler.

Aglama ýar, ýazgydymyz bir däldir,

Azaşandyr hasrat atly tupanda.

Goý aglama ähli dünýäm garalýar,

Gözleriňden ajy ýaşlar akanda.

Bagtly bol, gaýgydan uzakda durup,

Geçen dolanmaýar aglanyň bilen.

Menli pursatlary ýatdan çykaryp,

Uzak döwran sürgün “Bagbanyň” bilen.

**Eneler jomartdyr, giňdir eneler.**

**G. Ezizow.**

Eneler jomartdyr, eneler sahy,

Gysganmazlar olar ýyly mährini.

Eneler enelik borjun bitirer.

Ene gynansa-da bolmaz ahmyry.

Ene perzendini söýer hem gorar,

Kineli bir söz gataýsa özgeler.

Balasynyň agyrsyna aglar-da,

Öz teniniň agyrsyna döz geler.

Ene soranjaň bor, sorar her sapar,

Saglygyňy, ýagdaýyňy, halyňy.

Eger dertläp bir dert tapynaýsaň hem,

Işin taşlar, ýeke goýmaz ýanyňy.

Eneler jomartdyr, giňdir eneler,

Olary ynjytsaň şatlyk kemeler.

**Seň mertebäň öwgülerden ýokary**

Sen mertebäň öwgülerden ýokary.

Bagtyň bagty dünýämizde barlygyň.

Biz tymsaldan agzybirlik gözleýäs

Sen güwäsi öýde agzybirligiň.

Sensiz bal durmuşyň süýjüsi bolmaz

Özüňsiň ömürleň şirin-şekeri.

Ene dünýäň öwgä asla mätäç däl,

Seň mertebäň öwgülerden ýokary.

**Sen maňa düşünersiň...**

Bolup ýörşüm geň görme,

Bolşum şeýle arzyman.

Sen maňa düşünersiň,

Düşünersiň bir zaman.

Gynandyrmak işlämok,

Ýöne düşünseň bolýa.

Çig üzümiň tagamy,

Diňe bişensoň bolýa.

Sabyrly bol, az salym,

Daşda bolup geplerden.

Meni bolsa gabanma,

Galam bilen depderden.

Gabanma sen mähriban,

Ýakma meni beýdibem.

Seni söýşüm dek söýýän,

Ýazýan her bir beýdimem.

Bolup ýörşüm geň görme,

Geň görme sen mähriban.

Sen maňa düşünersiň,

Şahyr bolsam bir zaman.

26.09.2021

Çözlendi. Düzlendi... Gözden gizlendi...

Synlajakdym saçlaryňy bir sellem.

Meni ilki oda salan gözleňdi,

Gözleňdi dermany ähli keselleň.

Awçy gözleň dogry urdy nyşany.

Şol gözleriň ýüregimi ýaralan.

Armanym ýok huzuryňda seň üçin

Bolup bilsem bir batrak ýa talaban.

24.09.2021

**Ugratmaklyk**

**Rugsat ediň, ugradaýyn men sizi,**

**Howlyňyza çenli, öýňüze çenli...**

**Nobatguly Rejepow**

Rugsat etseň, ugradaýyn men seni,

Gije ýarym bolaryna garaşman.

Aladaly ejeň jaňynyň sesi,

Söýgä päsgel beräýmänkä ýamaşgan.

Rugsat etseň, garaňkydan goraýyn,

Tä barýançak howlyňyzyň deňine.

Körpe jigiň garaşybam durandyr,

Çygly burnun süpüripjik ýeňine.

Jigiň seniň hüwdülerňe tamakin,

Uklan däldir garanjaklap, ýaltaklap.

Süýji hüwdülerňi aýdyp beräýseň

Körpejäňiz ýatar gider çalt uklap.

Aý-aýdyňda arzuw edip toý hakda,

Päk hyýallar getireli küýmüze.

Gyssanma, synlaýyn jemalyň, soňra

Rugsat berseň ugradaýyn öýňüze.

24.06.2022

**“Söýgümi aýtmaga barýan”**

Aljyrap, tolgunyp, tapman ynjalyk,

Men saňa söýgümi aýtmaga barýan.

Goý, döretsin dürli-dürli kynçylyk,

Men saňa söýgümi aýtmaga barýan.

Ädim öňe sary, pikrim iki esse,

(Nätjek, söýgi sen tarap ýöretse).

Razy sözüň üçin bolup höwesse,

Men saňa söýgümi aýtmaga barýan.

Saňa ýetdigimçe çylşyrymlaşyp,

Barýar diýjek sözüm dilimden düşüp.

Eý, mähriban, sen şeýle bir üýtgeşik,

Men saňa söýgümi aýtmaga barýan.

Kynçylyk döreder ilki bir bada,

Bakan çagym uçganaklaýan dide.

Zeminde däl, uçup tämiz howada,

Men saňa söýgümi aýtmaga barýan.

**“Giderin”**

Giderin kalbyňda orun bolmasa,

Söýülmedik ýerde nä körüm barmyş.

Giderin, hiç haçan dolanman gaýdyp,

(Giderin barybir tersine durmuş).

Giderin, ýyldyz deý süýnüp giderin.

Asla saklamaga güýjüňem ýetmez.

“Sen bolmasaň senem janam” diýäýýän,

Ýöne hiç gyz seniň ornuňy tutmaz.

Giderin.

Giderin.

Giderin emma,

Süýji ýatlamalar ýatlar geçeni.

Her pursatda bir sen barada aýdyp.

Aldapdyryn mähribanym ejemi.

Giderin bolsa-da gitmek şeýle kyn,

Dost gynanar munda, begener duşman.

Aý, bolýa-da, ýazgydymyz şeýledir,

Bakyda görüşýänçäk ömürlik hoş gal.

**“Gel ikimiz bir-birege duşmaly”**

Arzuwlarmy orta ýolda goýduň-da,

Uçup gitdiň bir ürkejik guş ýaly.

Oňat bolar öýtdüňmi ýa şeýdeňde,

Gel indi biz bir-birege duşmaly.

Seni söýüp öwrenipdim köp zady,

Bilbilden öwrendim ýazda joşmany.

Aralar uzansoň çekme perýady,

Gel ikimiz bir-birege duşmaly.

Ejizleme, saňa gülmek ýaraşýar.

Bagt halamazmyş gözün ýaşlany.

Seýilgähde ýar ýaryna garaşýar.

Gel biz bolsa bir-birege duşmaly.

Adyňy içinde getirmesem-de,

Şygyrlamda diňe sendiň baş many.

Ýene-de şu ýola gadam basamda,

Gel indi biz bir-birege duşmaly.

Aýralyga çyn dostlarmyz gyýylyp,

Köp begendi söýgümiziň duşmany.

Ýoluňda durmaýyn asla söýelip,

Gel indi biz bir-birege duşmaly.

Ýeketägim, gara gözüm, jan-tenim,

Bu gün üçin etmeginiň puşmany.

Senden iň soňkuja haýyşym meniň,

Gel ikimiz bir-birege duşmaly.

**\*\*\***

“Söýýän” diýdiň söýgiň manysyn bilmän,

Bolup ýalan, boş sözlere başagaý.

Asyl kyn boldumy yzyňa gelmäň,

Söýgi däldir aýdylan söz hoşamaý.

Ganaty gyryldy göwün guşumyň,

Gitdiň juwan ýüregimi kepedip.

Her damjasy tutar bu gözýaşymyň,

Göri:p galar yzymyzda gep edip.

Ýaz ýagşydy ikimizi duşuran,

Indi aýralygmyz şol ýagşa aýan.

Lebleriň ýaşmaga bukulyp galdy,

A men bolsa özge lebi ogşaýan.

**Gitdiň**

Günäkär boldummy söýgiň öňünde,

Ýa ulumsylykmy başyňy aýlan?

Hoşlaşman gidipdiň arany açyp,

Bulutly howa-da ýaz güni öýlän.

Sebäp kän boldumy ýa-da bahana,

Gitmegiňe ýönekeýje dünýämden.

Şemal ösen çagy ýapraklar diýýär:

“Bagtdan aýra düşdi aşyk eýýämden”

Ýylgyrşyňda öňki ýaly many ýok,

Ýaňakda-da çyg görünýär yzgarly.

Maňa seniň söýgi dünýäňden diňe

“Berdi:m” diýen mylaýymja söz galdy.

**“Suratkeş gyza”**

Uka orun bermez her gün gijeler,

“Öý, iş, surat” diýip ýatman eglener.

Gyssananda ýaltanmaz-da tijener,

Ähli wagtam bir hasaba deňlener.

Saýlan ýoly sungat, galam elinde

Ak kagyza ornaşdyrar eserni,

Ýagşy sözler höküm sürer dilinde,

Surata bendiwan sungat heserliň.

Kesbiňden kemal tap ussatlyk bilen,

Adyň ýagşylykda ýatlanar ýaly.

Ýüreklerde saňa heýkel dikilsin,

Diňe sygynmaga gatnalar ýaly.

31.12.2020

**\*\*\***

Döz geldiň özgeleň kemsitmelerne,

Kiçelmediň gaýta dik tutduň başyň.

Bozuldyň ömrüňde iň agyr günde,

Soňky ýola ugradaňda ýoldaşyň.

Ýeňsäňden pyçaklan kän boldy, ýöne

Sen hiç kimi asla duşman saýmadyň.

Ýaşaýşyň lezzetin almadyň gana,

Tersine ezýetli ýoly saýladyň.

Bu gün näme närazy bolup bakýaň,

Özüň hakda ýalan gybat-geplere.

Durmuş egzamindir bahalaň geçýär,

Synag atly agramlyja depdere.

Garaşyber bu durmuşda birgiden,

Saňa garşy durup bi:lin guşana.

Ok bolup atyljak ýylgyrýanlaryň,

Öňünde bolarsyň şowly nyşana.

Kändir azaşdyrjak müň dürli öwrüm,

Çarkandakly ýola taýyn bol, göwnüm.

**Hoş gal, ak mekdebim, biz ýola rowan**

On bir ýyl keramat, gudrat saýylan,

Hoş gal, ak mekdebim, biz ýola rowan.

Aňymyza bilim bolup çaýylan,

Hoş gal, ak mekdebim, biz ýola rowan.

Dünýä kartasyny elden goýmadyk,

Döwletleri, milletleri saýladyk,

Heniz okap, ýazyp, pozup doýmadyk,

Hoş gal, ak mekdebim, biz ýola rowan.

Okap “Leýli-Mežnun”, “Zöhre-Tahyry”,

Ýat tutduk Ezizow, Kerim şahyry.

Indi mekdep ýyllaň geldi ahyry,

Hoş gal, ak mekdebim, biz ýola rowan.

H2SO4 bilýän zadymyz,

Elementler bekeşdirdi ýadymyz,

Wodorod, natriý, ýod, kislorodymyz,

Hoş gal, ak mekdebim, biz ýola rowan.

Algebra bir agyr mysallar çözüp,

Geometriýanyň çyzgysyn çyzyp,

Sanlaň arasynda gark bolup, ýüzüp,

Hoş gal, ak mekdebim, biz ýola rowan.

Galileý, Nýuton, Paskal, Amperi,

Omuň kanuny-da aýlaýar seri.

Fizika öwrenmegiň mukaddes ýeri,

Hoş gal, ak mekdebim, biz ýola rowan.

Jelaletdin, Togrul hem Mälik şany,

Dykma serdar, Çopan, Nurberdi hany,

Taryh ýürekleriň taryh küýsäni,

Hoş gal, ak mekdebim, biz ýola rowan.

Iňlis, rus dilinde dogry gepledik,

Kitap sermäp köp sözleri çöpledik.

Özümizçe başga dile ökdedik,

Hoş gal, ak mekdebim, biz ýola rowan.

**Miras bu Watan**

Oguz paýhasyndan Gorkut pähminden,

Taryhda jebislik maksady tutan.

Mährem eneleriň ýyly mährinden,

Atalaň kowmundan miras bu Watan.

Myhmany söwüşlär baýram, toý ýaly,

Ýaýlalary haly ýazlan öý ýaly,

Watany söýýänler hormat goýýany,

Mertleriň oglundan miras bu Watan,

Taryhyny näçe ýazsaň ýazmaly,

Köp bolupdyr Watany gorap öten.

Ärleri bar Mahmyt, Mesut Gaznaly,

Çagrydan, Togruldan miras bu Watan.

Pyragynyň arzuwlany, isläni,

Ylhamyny şygryýetde besläni,

Mollanepes, Andalybyň dessany,

Göroglyň dogmundan miras bu Watan.

Öňe, diňe öňe maksatly gadam,

Arkadagy bilen bagtyna ýeten.

Parahat, bagtyýar ak daňy atan,

Arkadag Serdarly gül açýar Watan.

**Ýaz bolup ýaşa**

Lebzini ýuwdanlar köp duşar ilde,

Ýeke gezek berlen söz bolup ýaşa.

Aňzak gyşyň çapgyn sowugy däl-de,

Başarsaň durmuşda ýaz bolup ýaşa.

Sylag ýok ýerinde bu durmuş telek,

Halka hormat berjek söýgi-de gerek.

Segsen däl, togsan däl, bolsa tegelek,

Iki nol tirkelen ýüz bolup ýaşa.

Mähir çogup dursa päk bormuş kalp,

Zandy halallardan gaçarmyş galp,

Bahyl ýüreklerde ýaşar batgalyk,

Depe bolup ýaşa, düz bolup ýaşa.

Başy seždä goýup Alla egildik,

Diňe sogap işler üçin doguldyk,

Pyşdyla mahsusdyr haýal-ýagallyk,

Munda abraý üçin tiz bolup ýaşa.

Alla daşda goýsun derdi-belany,

Asla çekdirmesin ahy-nalany,

Çalyp bilmesegem “Humaralany”,

Aňlardan öçmejek saz bolup ýaşa.

Otuza ser uran, eý, sada jenap,

Haramdan daş durup, halaly ýanap,

Bäş wagt namazly tesbihi sanap,

Mukaddes saýylýan duz bolup ýaşa.

**Güýz ýatlamalaryndan**

Güýzüň çekýän suratlarna aňalyp,

Senli talyp ýyllar ýadyma düşdi...

Garaşardym, hut şu ýerde daňylyp,

Bolşum sabyrsyz bir çaga meňzeşdi

Gelerdiň ýylgyryp, näzirgäp çala,

Asla ýasamalyk ýokdy küýüňde.

Gyssanardyň diýip::Düşmäli dile,

Men-ä geldim wagt tapyp maýymda.

Il-gün görse aýyp bolar, utanç bor.

Gep gözlänleň gybatyna gatanç bor”.

Tänip gaçýan ýapraklaryň astynda,

Toý manady seçilýän deý durardyk.

Sary geýnen aýralygyň paslynda,

Wysal tapjak bagtymyzy görerdik.

Ýyllar geçdi ýazgydymyz ýazylman

Takdyr täleýmizi etdi tersine.

Boýuňy dolduryp altyn, gyzyldan,

Ýüzük dakyp barmaklaryň hersine,

Güýzüň bir gününde gidipdiň uzak,

Indiki aýralyk kimdekä gezek?!

**Medeni mirasym**

Oguz handa hem Gorkutda görünýär,

Medeni mirasym, ruhy baýlygym.

Bu türkmende şeýle eziz görülýär,

Medeni mirasym, ruhy baýlygym.

Atalaryň nesihaty, öwüdi,

Garagumuň çerkez, sazak, söwüdi,

Eždatlaryň peşgeşidir ebedi,

Medeni mirasym, ruhy baýlygym.

Dutarymyň owazyna ýugrulan,

Pyragynyň şygyrlarna öwrülen,

Waspnamasy bu Berkarar döwrüňem,

Medeni mirasym, ruhy baýlygym.

Namys gorap giň çňlünde aýňalan,

Gözelleriň gül keşbidir gaýmalaň,

Eneleriň hüwdüsinde eýlenen,

Medeni mirasym, ruhy baýlygym.

Türkmen taryhynyň asyrlarynda,

Halyçy gözelleň keserlerinde,

Arkadagyň ajap eserlerinde,

Medeni mirasym, ruhy baýlygym.

**Ýetginjeklere**

Jigileň bilen deň-le,

Bolup ýörşüň nähili?

Watan hyzmata alýar

Seniň ýaly jahyly.

Haçan görseň eliňde,

Telefon bar, oýun bar.

Ýetişipsiň jan inim,

Tüweleme, boýuň bar.

Ýöne welin boýuňa,

Görä däl seniň aklyň.

Ejeň ýumuş buýranda,

Ýalta nazarly bakdyň.

Ýetginjek lälik inim,

Eliňe pil ýaraşýar.

Tijen hem-de dogumlan,

Harby borjuň garaşýar.

Hyzmat et çyn ýürekden,

Gulluk edip Watana.

Nälet oka hemişe,

Öz dostuny satana.

Asla satyn alynma

Hem satylma arzana.

Abraý özüňe gerek,

Urup ýörme lerzana.

Müzzerme-de dogumlan,

Guşa biliň, taýyn bol.

Ýylan, içýan daşda däl,

Töwerekden gaýym bol.

**Dursun**

Ýylgyrşyň ýakymly ýaýlaň ýazy deý,

Dideleň daýançdyr dünýäň durşuna.

Bakyşyňdan melul bolan ýüregim

Barha dönüp barýar eräp gurşuna.

Sergin sähraň syrdam, sada sonasy,

Saba ýeller saçyň darasyn, Dursun.

Syrly söýgi söhbetlerniň soňunda,

Sen hakda goşgular döresin dursun.

Adyňy gaýtalap damsyn topraga,

Bahary buşlaýan ýagyşlar, Dursun.

Şemala saz çalýan ýapraklar bolsa,

Şanyňa bir aýdym bagyşlar, Dursun.

**Gel, gyz, saňa goşgy okap bereýin.**

***Halypalara öýkünip:***

Ýeňletmeklik üçin agyr halyňy,

Gel, gyz, saňa goşgy okap bereýin.

Ýylgyrşa öwürip gül jemalyňy,

Gel, gyz, saňa goşgy okap bereýin.

Bulut gidip asman durlanar ýaly,

Gül meňziň öňki deý nurlanar ýaly,

Göwnüň açan şygrym zor bolar ýaly,

Gel, gyz, saňa goşgy okap bereýin.

Garajaoglan, Magtymguly beýikden...,

Kerim, Gurbannazar, Mämmet Seýitden...,

Ylham joşup, gaýnap, çykyp keýpden,

Gel, gyz, saňa goşgy okap bereýin.

Labyz, äheň bilen, hoşgylaw bilen,

Kalpda orun tutan ýaş alaw bilen,

Özüň hakda ýazlan goşgular bilen,

Gel, gyz, saňa goşgy okap bereýin.